Minenn fruntlyckenn gruth myth vormoghe allis ghudenn stets tho vorenn. Erszamen vnndt wolwyszenn, byszunder leuen naber vnde ghudenn frunde, de hogelerde mester Aruydt Korcke, dusse bewyser, heft my tho kennen gegeuen wo syn selige ohem Jönsz Oleffson in kort myt jw vorstoruen sy, vnde dat nemant neger sy denne he vnde syne suster vnde broder syne nagelatene ghuder to eruen; vnde vppe dat nemant derue vo&#x0364;r nemen ennych behelp ofte jndracht in tho kamenden tyden, dat de gedachte mester Aruydt myt synen eruen jn rechter tydt na Lubesschen rechte vmme syne rechte erue nicht hebbe sproken, heft he sik nu geachtet na Reuell, vppe dat he sik jn syneme rechte nicht will weten vorszumet vmme syns ohms nagelatene guder to spreken, tho vordenen vnde tho entfangen etc. Hir vmme ysz myne fruntlycke bede vnde begere, gy, leuen frunde, willen deme gemelten mester Aruyde gunstich, vorderlick vnde behulpen syn, wes de gedachte Jönsz Olefson myt jw tor stede heft nagelaten an clenodien, guderen vnde smyde, dat eme de mogen sunder indracht ofte behall werden rede hantrecket vnde ouerantwordet; vnde oft jemant myt jw were, dede van synen guderen myt ennygeren behelpe wolden wes vnderslan vnde eme vo&#x0364;r entholden, gy de willen myt ernste vnder wysen vnde dar tho holden, dat mester Aruydt endaftigen moge alle seligen Jönsz Olefsons nagelatene gudere sunder lenger vortoch ofte behaell annamen, entfangen unde ten handen krigen, welket jk gerne will vorschulden tegen juwe erlycke wyszheide, de jk Gode in wolmacht frolik vnde gsunt beuele. Gegeuen tho Aboo ame dage Calixte papæ anno lxxxviij°. Stenn Sture vam Gripszholme, ritter, vorstender des rykes tho Sweden. Adress: Denn erszamenn voerszichtighenn vnndt wolwyszenn mannenn herenn borghermeysterenn vundt raedtmannen der stadt Reuell, synenn byszunder leuenn naberenn vnndt ghudenn frundenn.